Referat forældrerådsmøde den 29. april 2025   
Ordstyrer: Jacob   
Referent: Gry (Indskolingsleder)

Velkommen ved Jacob, der fortæller, at de er opmærksomme på at referater fra møderne skal sendes ud hurtigere og skal kunne tilgås på skolens hjemmeside.

Velkommen og ledelsens orientering ved Isabel   
Pia (mellemtrinsleder) og Gry (indskolingsleder) præsenterer sig.

Dette er sidste forældrerådsmøde i dette skoleår.

Lisbet, Jacob og Isabel mødes inden hvert forældrerådsmøde og planlægger sammen dagsordenen til møder.   
Det fungerer rigtig godt, og der er dejligt, at der kommer inputs til indholdet af møderne fra forældrerepræsentanterne.

Hverdagen på ISJ  
Skoleåret lakker mod enden, vores udskolingselever er ved at gøre klar til deres eksamener, det er altid vemodigt at skulle sige farvel til dem, når de er færdige med 9. klasse, men også spændende at høre om deres planer efter sommerferien og få lov til at sende dem godt afsted ved dimissionerne.   
  
På torsdag starter vores Majbørn, det er altid en dejlig tid, når vi tager imod nye børn og forældre.   
Tag godt imod dem. Det kan være stort for både børn og forældre

Vi har afholdt årsfest for udskolingen, diskofest for mellemtrinnet og gallafest for 3. klaserne. Alle festerne har været så gode, og det er dejligt at være sammen og se vores elever på en anden måde.

Vores skolekor har i samarbejde med Rygaard- og Sankt Annæ skole lavet et fælles kor, hvor de synger og optræder sammen. Det giver et rigtig godt fællesskab på tværs af skolerne, hvor der er mulighed for at dyrke det musikalske.   
Vores eget skolekor har været inde i Folketinget og optræde og fik en meget fin rundvisning.

Som fortalt på sidste møde, startede vi en forsøgsordning op i dette skoleår med DKT (Det Kreative Team).   
Det har været en stor succes både ude i frikvartererne, i klasserne og for personalet, der har kunne få ideer til nye forløb i klasserne, hvor det kreative er i spil.

Den 19. marts, som er vores værdigrundlagsdag, samledes vi til fælles morgensang i skolegården. Efterfølgende brugte vi dagen på at mindes 80-året for bombningen af vores søsterskole, Jeanne d´Arc, i Frederiksberg.  
Om fredagen den 21. marts var Isabel og Sr. Susanne til en meget fin og rørende mindegudstjeneste på Frederiksberg.

Skoleboden   
Skoleboden med sunde snacks (uden nødder) – startet op af en lærer på mellemtrinnet – er en stor succes med lange køer. Skoleboden er åben tirsdag og torsdag i 10-pausen.   
Det er elever fra mellemtrinnet, der hjælper til i boden. Her lærer de om, hvordan man tager imod penge og giver byttepenge retur.

8-årgang i Rom  
Isabel har været i Rom med 8. årgang, det var en rigtig god tur.   
Som lærerne siger ”der er et før og et efter Rom”, da turen giver et endnu større sammenhold i og på tværs af klasserne.   
I stedet for at være i suppekøkkenet som førhen, havde vi lavet en indsamling på skolen af tandbørster, strømper, tandpasta, tøj mm. - i alt 75 kg, som vi havde taget med.   
Så tak til alle der donerede til indsamlingen.

Hver klasse havde en dag i Appelsinlunden på Avertinerhøjen ,(ved kirken ”Basilica dei Santi Bonifacio e Alessio), hvor de stod for udlevering af tingene, der var blevet indsamlet.   
Børnene var gode til at tale og være sammen med dem, der kom. Det gjorde stort indtryk på eleverne at se, hvor meget det kan betyde for nogen at få et par strømper. Det var en stor succes, som vi vil fortsætte med. Eleverne var utrolig taknemmelige for at være afsted, der blev skabt fællesskaber på tværs af klasserne og det var en samlet årgang der var afsted.

Tilsynsførende

Jimmy, vores tilsynsførende, har været her i to dage, hvoraf den ene var en fagdag.   
Han møder hverdagen, som den er og er både med i timerne og i frikvarterne.   
Jimmy var meget begejstret for skolen og fik talt med både elever, elevrådet, lærere, pædagoger og ledelsen.

Jimmy er på valg her til oktober, men giver udtryk for at han gerne vil stille op igen.   
Lige så snart hans færdige rapport er klar, bliver den lagt op på skolens hjemmeside.

Nyansættelser/ledige stillinger   
Vi har ansat to nye medarbejdere i administrationen.   
Kim er startet som controller, efter Ib er gået på pension. Kim kommer fra en lignende stilling, så han kender til skoleverdenen.

Louise er startet som skolesekretær, efter Henriette er stoppet.   
  
Vi har lige nu et par enkelte ledige stillinger til efter sommerferien, primært til bilingual.

Renovation og elevtoiletter   
Vi følger vores renovationsplan og i gang med vinduerne.   
Alle faldstamme er blevet skiftet.

**Elevtoiletter**  
I forhold renoveringen af elevtoiletter er der et vigtigt element vedrørende udsugningssystemet, som håndteres af vores hovedentreprenør, Rambøll.   
Planlægningen af dette system er en kompleks proces, der desværre tager noget tid at færdiggøre for at sikre en optimal og holdbar løsning.

Der er blevet spurgt ind til, om der findes alternative fremgangsmåder for at fremskynde processen.  
En mulighed er, at man laver en etage ad gangen. Dette kunne potentielt minimere generne og sikre, at dele af skolen hurtigere får opgraderede toiletfaciliteter.

Nye faglokaler  
Vi er glade for at kunne meddele, at arbejdet med at renovere Natur/teknik lokalet og etablere Håndværk og design lokalet er gået i gang.

Natur/teknikEr i øjeblikket under en omfattende renovering og modernisering. Vi har store forventninger til de nye faciliteter og håber, at de står klar til brug efter sommerferien. Dette vil give vores elever i natur og teknik adgang til moderne udstyr og et inspirerende læringsmiljø med fokus på det praktiske element i faget.

Håndværk/designTidligere har Håndværk og Design delt lokaler med Billedkunst, dette har ikke været optimalt. Nu får Håndværk og Design deres eget lokale, som vil give dem mulighed for at udfolde sig mere selvstændigt med fokus på deres specifikke behov.   
Lokalet regner vi med at kunne tage i brug efter sommerferien.

Fra Mohamed  
En påmindelse fra Mohamed, vedrørende vores mobilfri politik i SFO-tiden ved aflevering og afhentning af børn. Vi beder alle forældre om at respektere dette, så der skabes ro og mulighed for en god kontakt mellem personale, børn og forældre.

Klasser i skoleåret 2025/2026   
Vi ser frem til at byde velkommen til tre nye børnehaveklasser efter sommerferien: **0.a, 0.b og 0.i**. Dette er en mindre justering fra de foregående år, hvor vi har haft fire opstartsklasser.

I forhold til vores antal af klasselokaler og faglokaler er vores kapacitet på **35 klasser**. Dette er også den ønskede størrelse for skolen, og det er vores intention at fortsætte med at være en skole af denne dimension.

Der spørges ind til hvorfor det er a- og b klasser der starter op og ikke i- og y klasse.

Institut Sankt Joseph er oprindeligt en dansk skole, som altid har nydt godt af elever med mange forskellige nationaliteter, også længe før vi fik et internationalt spor. Skolens bestyrelse ønsker, at skolen fortsætter i den retning – en dansk skole med internationalt præg og atmosfære.

Parkering i skolegården  
Det er ikke tilladt for personalet at holde i gården. Når vi har håndværkere på skolen, har de tilladelse til at holder i skolegården.   
Vores pedeller hjælper med at skabe sikkerhed, når bilerne kører ind og ud.

Rengøring af toiletter  
Toiletterne bliver gjort rent to gange om dagen, og der bliver ofte talt om til morgensang og i elevrådene om, hvordan vi kan hjælpe hinanden med at holde orden på toiletterne.  
Der spørges ind til, om det er muligt at have separate drenge og pige toiletter - dette tages med videre.

Lektiecafe i SFO’en  
SFO’en skal gerne være et frirum, hvor børnene kan lege og danne relationer på tværs af klasserne.   
Men vi vil gerne undersøge, hvor stort behovet er for lektiehjælp. - Mohamed vil vende tilbage.

Vikarer  
Det er Lene, vores ene skolesekretær, der ansætter og lærer vores vikarer op.   
Når vi søger efter nye vikarer, slår vi stillingerne op på lærerseminariet, så det er ofte lærerstuderende, vi har som vikarer på skolen. Vikarer er ansat i en timekontrakt.

Ved planlagt fravær, såsom kurser eller ferie, skal den pågældende lærer lægge en vikarnote op på Intra, så vikarerne ved, hvad der skal laves i timerne.   
Ved sygdom er der ikke krav om, at man som lærer skal lægge materiale op.

Ved længerevarende fravær, bestræber vi os på, at det er den samme vikar, der læser timerne.

Forslag: Kan der ligge noget materiale klar i klasserne, som vikarerne kan bruge, hvis der ikke er lagt vikarnoter klar. – Dette tager vi med videre.

Elevplaner   
I dette skoleår har vi en arbejdsgruppe bestående af personale fra hver afdeling og afdelingslederne, som har justeret i elevplansskabelonerne med det formål, at de skal give et bedre overblik over elevens personlige og faglige udvikling, samtidig med at de for lærerne bliver nemmere at udfylde. De skulle gerne være klar til det nye skoleår.

Glemmetøj  
Der spørges ind til om glemmetøjet kan opbevares i et aflåst rum. Dette er ikke muligt, da det vil kræve, at personalet skal gå fra for at låse op i stedet for at bruge tiden med børnene.   
Men vi vil meget gerne tage imod ideer til, hvordan vi ellers kan opbevare glemmetøjet, hvor det er nemmere at komme til det.

Rygepolitik   
Skolen har en rygepolitik, hvori der står, at man ikke må ryge på skolens matrikel.

Gudstjenster   
Der spørges ind til, om alle elever går til gudstjenester sammen?   
Ja, Alle vores gudstjenster er økumeniske med undtagelse af Aske onsdag.   
  
10-års jubilæum for fejringen af Bilingual afdelingen  
Blev fejret med fælles sang i skolegården, hvor vores nye sang blev præsenteret. Den er at finde på Spotify.   
Alle klasser fik et verdenskort i gave, som er blevet hængt op i klasselokalerne. Det var en rigtig fin dag, hvor der blev talt om forskellige kulturer, lande og traditioner.

Skolepsykolog  
Der bliver spurgt ind til, om der er noget nyt med ansættelsen af en skolepsykolog – vi regner med at kunne skrive noget ud snart.

Sara, repræsentant for personalet (lærer på mellemtrinnet og daglig leder af biblioteket)  
Sara kender jo stort set alle børn på skolen qua sin rolle på biblioteket. Hun mærker en glæde hos børnene ved det nye istandsatte bibliotek, de nyder at komme ind og finde bøger, få læst op og være derinde i rolige omgivelser.   
Lige nu er det meget de større elever, der kommer for at låne bøger til deres kommende eksamener og for at få vejledning og råd.   
  
Det dejlige forårsvejr er endelig kommet og det kan man mærke i skolegården, der summer af aktiviteter og undervisningen, der er blevet rykket udenfor.

Der spørges ind til den sag, der er meldt noget ud om tidligere  
Isabel fortæller, at vi har informeret så meget, som det er muligt på nuværende tidspunkt. Vi er opmærksomme på, at det kan skabe utryghed, når vi ikke kan informere yderligere. Vi har været ekstra opmærksomme på relevante klassers trivsel. På nuværende tidspunkt kan vi ikke kommentere yderligere, men vi forsikrer jer om, at vi handler ordentligt og i overensstemmelse med gældende retningslinjer, og at vi er i dialog med vores bagland og relevante aktører.

Bæredygtighed   
Arbejdsgruppen er endnu ikke kommet i gang. Hvis du er interesseret i at deltage og sikre, at den bliver etableret, bedes du kontakte Jacob (Aya 1.a) på Intra.   
Hvis der ikke er tilstrækkelig interesse, vil arbejdsgruppen desværre ikke blive oprettet.

Skolemad  
Lisbet informerede om, at hun har kontaktet Skolemad, som leverer cirka 80% økologisk mad med mindre kød og er de største udbydere af skolemad på Sjælland. Maden er billigere, mere grøn, mere økologisk, har større variation (to varme retter dagligt), bruger kød mere som tilbehør og ser indbydende ud.  
Alle tre elevråd har smagt maden og var meget tilfredse med maden (38 ud af 40 tommelfingre op).

Til mødet var der også mange smagsprøver som man kunne smage.

Arbejdsgruppen ønsker at skifte til Skolemad, det er ikke muligt at have to ordninger.   
Den nye ordning vil fungere med samme system for bestilling og betaling, dog kun med risengrød i december.

En afstemning viste et stort flertal for dette skifte. Smagsprøver og brochurer er tilgængelige.

Der bliver skrevet ud til forældrene om at vi skifter til Skolemad inden sommerferien.   
En opfordring til at klasserepræsentanterne sender besked til klassens forældre om, at de har smagt maden og støtter op om firmaet.   
Vi evaluerer om ca. 6 måneder.

Klubtilbud efter skoletid på skolen  
Vi undersøger muligheden for at etablere klubber med forskellige aktiviteter for mellemtrinnet. Ideen er at tilbyde noget inden for sport, teater, madlavning, sprog (særligt spansk, fransk, tysk) og musik som et supplement til den almindelige undervisning.

Da aktiviteterne skal foregå i skolens regi, skal vi tænke kreativt inden for skolens rammer, hvilket betyder, at aktiviteter såsom klatring og svømning ikke umiddelbart er mulige.

Det er vigtigt, at tilbuddene er brugervenlige og har en lav brugerbetaling. Vi undersøger mulighederne for at bruge eksisterende lærerressourcer eller eventuelt ansætte eksterne instruktører, men vores primære ønske er at udbyde aktiviteter med interne kræfter.

Det er vigtigt at understrege, at skolen ikke må tjene penge på løn og materialer i forbindelse med disse tilbud.

Pumpestationen  
Vi oplever at en del melder sig ud af klubben (Pumpestationen), når de kommer op i 5. klasse.

Vi ønsker at undgå en udvanding af for eksempel klubtilbuddet, og derfor er det et fælles ansvar, både skolens og forældrenes – at opfordre børnene til at fortsætte i klubben.

Pumpestationen har mange gode aktiviteter for børnene, og Andreas fra klubben kommer gerne forbi for at præsentere mulighederne for både børn og forældre, særligt hvis der er tegn på, at elever fravælger klubben

Digitale medier ved Malene (mor til Luna i 2.a) og Lene (mor til Josephine 2.b og Alexander 4.a)   
Arbejdsgruppen har haft lidt udskiftning, men lige nu sidder Lene, Kenn og Malene i gruppen.

Der er allerede taget flere initiativer på skolen inden for digital dannelse, såsom "digital dannelsestrappen" IT-undervisning og implementering af firewall.

På trods af disse tiltag er der stadig mange forældre, der ikke er bekendt med f.eks. dannelsestrappen. Erfaringer fra forældremøder, hvor Børns Vilkår materiale er blevet brugt, understreger behovet for en fælles drøftelse af skærmbrug i klassefællesskabet.

Desuden søger mange børn hjælp i sager om digital krænkelse, hvilket rejser spørgsmålet om, hvordan vi bedst lærer dem at navigere i sociale medier.

Vi overvejer, om et oplæg om digital dannelse til forældrene er relevant.   
Kunne f.eks. få vejledning til indstillinger på deres børns mobiltelefoner, da det kan være svært at følge med i udviklingen? Trivselskommunikation og fælles klasseregler om mobilbrug er også vigtige elementer.

Opfordringer fra gruppen peger på, at en indsats i 4. klasse er for sent, da mange allerede er aktive på f.eks. TikTok og Snapchat.   
En tidligere indsats i 2. klasse ser ud til at have større tilslutning. Selvom meget foregår hjemme, er det vigtigt, at skolen er med indover.

Isabel fortæller, at nogle klasser allerede selv har taget initiativ til arrangementer.  
Skolen anbefaler at overholde aldersgrænserne for sociale medier, men som skole kan vi ikke gå ind om bestemme, hvordan de sociale medier bliver brugt i hjemmene.

Selvom det primært er et forældreansvar at sætte grænser, og det kan være svært at sige nej, foreslås det at indsamle information til et katalog med gode råd, ideer og konkrete tiltag samt gode og dårlige eksempler. Det skal tydeliggøres i kommunikationen, at forældrene skal tage stilling til dette vigtige emne i tide, før det bliver et problem.

Hvis man har ideer eller yderligere kommentarer, er man velkommen til at skrive til Lene og Malene på Intra.

Afsluttende bemærkning: Tak for det fortsatte engagement i dette vigtige emne.

Tak for i aften